افغانستان د ماشومانو مړینې د لوړې کچې له امله درییم هیواد دی - یونیسف
 یونیسف وايي، افغانستان د نړۍ په هغو درییو هیوادونو کې شامل دی، چې د ماشومانو د مړینې کچه په کې د نورو هیوادونو پرتله لا هم ډیره لوړه ده. 
د ملګرو ملتونو د ماشومانو د ملاتړ ادارې " یونیسف" د شنبې په ورځ ( لړم ۲۶ مه) په یوه اعلامیه کې په افغانستان کې په زیات شمیر د ماشومانو د مړینې پرلوړې کچې اندیښنه ښودلې او ویلي دي، چې د انګولا او سیرالیون وروسته دا هیواد د ماشومانو د مړینې د لوړې کچې له امله په نړۍ کې درییم هیواد دی. " یونیسف" د راپور له مخې اوس مهال په افغانستان کې د پنځه کلنو ښکته عمر په هرو زرو ماشومانو کې ۲۵۷ ماشومان خپل ژوند له لاسه ورکوي. د ملګرو ملتونو د ماشومانو د ملاتړ ادارې په لوړه کچه د ماشومانو د مړینې یو لوی دلیل د ټاکلې مودې وړاندې د ماشومانو زیږون ښودلی دی. نن د نوامبر ۱۷ مه په ټوله نړۍ کې د ټاکلې مودې وړاندې د ماشومانو د زیږون ورځ ده. سږکال دا ورځ افغانستان کې د یو کمپاین په ترڅ کې د میندو او ماشومانو د مړینې د کچې د ټیټیدو لپاره د " ډیر ژر زیږون، مناسب مراقبت، په مناسب وخت، په مناسب محل کې" تر شعار لاندې لمانځل کیږي. د عامې روغتیا وزارت او د امریکا د انکشاف نړیواله اداره " یو ایس آی ډي" د ملګروملتونو د ماشومانو د ملاتړ ادارې سره په ګډه په افغانستان کې دا کمپاین پرمخ وړي. " یونیسف" اداره وايي، چې د نوو زیږیدلو ماشومانو څخه لازم مراقبت، د ښځو وړتیاو پیاوړي کول او د زیږون وړاندې مراقبتونه هغه مسایل دي، چې د دغه کمپاین په ترڅ کې په اړه یې خلکو ته پوهاوی ورکول کیږي. افغانستان لپاره د " یونیسف" د ادارې د دفتر مشره شیما سن گوپتا وايي، چې په کار دي په افغانستان کې د هر ماشوم لپاره لوړ او ښه روغتیايي مراقبتونه برابر شي. " یونیسف " اداره وايي، چې په تیرو دوو کلنو کې یې د افغانستان د عامې روغتیا وزارت ته ۶۰۰ پایي د نوو زیږیدلو ماشومانو د ساتنې ماشینونه او تجهیزات ورکړي، چې اوس مهال په ۲۰۹ روغتیايي مرکزونو کې ورڅخه کار اخیستل کیږي. د ملګروملتونو د شمیرنو له مخې تیر ۲۰۱۸ میلادي کال کې په افغانستان کې د زیږون پرمهال د ماشومانو د مړینې کچه په هرو زرو تنو کې ۶۲. ۳ تنه وه، چې سږکال هم په همدې اندازه یې اټکل کیږي. په افغانستان کې اوږده جګړه او په ډیرو ناامنو سیمو کې روغتیايي خدمتونو ته د خلکو په کمه کچه لاس رسی هم د ماشومانو او د میندو د مړینې د کچې په زیاتیدو کې د یو لوی لامل په توګه پیژندل کیږي.